Man buit glo miljoene se juwele in GoudstadSandton in Johannesburg. (Foto: Sandton City/Gauteng.net) ŉ Man wat met ŉ sakeroof in 2019 in Sandton, Johannesburg, verbind word, is Maandag deur die Valke in Soweto in hegtenis geneem. Juwele ter waarde van meer as R26 miljoen is destyds tydens dié rooftog by ŉ sakeonderneming in Ballyclareweg gebuit. Die beskuldigde, Mduduzi Nxumalo (39), het Dinsdag op aanklag van sakeroof verskyn en sal in aanhouding bly totdat hy op 1 Augustus formeel om borgtog aansoek doen. Volgens AO Bonnie Nxumalo (geen verwantskap), woordvoerder vir die Valke, het ŉ voertuig met gewapende mans die betrokke sakeperseel op 9 Augustus 2019 betree, veiligheidswagte met kabelbinders vasgebind, en by ŉ pakhuis ingebreek waar hulle juwele van meer as R26 miljoen gesteel het. Die verdagtes het ná die rooftog van die perseel in ŉ wegkommotor gevlug. Die saak is by die polisie aangemeld en aan die Valke in Germiston vir verdere ondersoek oorhandig. Die ondersoek het die Valke na ŉ township in Soweto gelei waar Nxumalo in hegtenis geneem is. Die ondersoek duur intussen voort en nog inhegtenisnemings in verband met die voorval kan volg.